“Token X” จับมือ SC นำบล็อกเชน-โทเคนดิจิทัล ลุยบริการ “SC Morning Coin” เล็งเปิด Q4
“Token X” ร่วมกับ SC นำบล็อกเชนและโทเคนดิจิทัล เดินหน้าพัฒนา Utility Token ภายใต้ชื่อ SC Morning Coin พร้อมใช้ บนแอปพลิเคชั่น “รู้ใจ” เสริมสร้างคุณภาพชีวิตที่ดี เตรียมเปิดใช้งานเฟสแรกไตรมาส 4/65
“Token X” ร่วมกับ SC นำบล็อกเชนและโทเคนดิจิทัล เดินหน้าพัฒนา Utility Token ภายใต้ชื่อ SC Morning Coin พร้อมใช้ บนแอปพลิเคชั่น “รู้ใจ” เสริมสร้างคุณภาพชีวิตที่ดี เตรียมเปิดใช้งานเฟสแรกไตรมาส 4/65
8 มิ.ย. 2565

นางสาวจิตตินันท์ ชาติสีหราช ประธานเจ้าหน้าที่บริหาร บริษัท โทเคน เอกซ์ จำกัด (Token X) เปิดเผยว่า จากความสำเร็จในบทบาทของการเป็น Technology Provider ให้กับลูกค้าในอุตสาหกรรมบันเทิง มาวันนี้ Token X พร้อมเดินหน้าขยายขีดความสามารถและศักยภาพด้านเทคโนโลยีบล็อกเชนและโทเคนดิจิทัลสู่ธุรกิจอสังหาริมทรัพย์
โดยร่วมกับ บริษัท เอสซี แอสเสท คอร์ปอเรชั่น จำกัด (มหาชน) หรือ SC หนึ่งในผู้นำด้านอสังหาริมทรัพย์ของเมืองไทย พัฒนา Utility Token พร้อมใช้ ภายใต้ชื่อ “SC Morning Coin” บนแอปพลิเคชัน “RueJai App” หรือ แอปฯ “รู้ใจ”
ทั้งนี้ Token X จะให้บริการแบบครบวงจร (End-to-End Tokenization Service) เริ่มตั้งแต่การให้คำปรึกษา การพัฒนาระบบเชื่อมต่อแอปพลิเคชันเข้ากับระบบบล็อกเชน บนเครือข่ายบล็อกเชน TKX Chain ที่พัฒนาขึ้นโดย Token X ซึ่งความร่วมมือในครั้งนี้นับเป็นการผสานขีดความสามารถ และความเชี่ยวชาญด้านบล็อกเชนเทคโนโลยีที่แข็งแกร่งของ Token X เข้ากับวิสัยทัศน์ของ “SC” ที่มุ่งมั่นนำเทคโนโลยีสมัยใหม่มาใช้ เพื่อนำเสนอบริการและโซลูชันที่ดียิ่งขึ้นให้แก่ลูกค้า พร้อมช่วยให้ทุกคนสามารถเข้าถึงสิทธิประโยชน์ที่หลากหลายได้ง่าย สะดวก และรวดเร็วมากยิ่งขึ้น และเป็นการตอกย้ำความมุ่งมั่นของ Token X ในการสร้างโอกาสทางธุรกิจในโลกอนาคต ร่วมกับลูกค้าองค์กรจากหลากหลายอุตสาหกรรมชั้นนำของประเทศ
ด้าน นายณัฐพงศ์ คุณากรวงศ์ ประธานเจ้าหน้าที่บริหาร SC กล่าวว่า บริษัทเดินหน้าสานต่อแผนธุรกิจระยะ 4 ปี (2565-2568) ภายใต้แนวคิด “SC Thriving for Good” เพื่อสร้างการเติบโตอย่างยั่งยืน พร้อมแสวงหาโอกาสทางธุรกิจในรูปแบบใหม่ ผ่านการนำเทคโนโลยีเข้ามาปรับใช้ ซึ่งความร่วมมือกับ Token X นับเป็นอีกหนึ่งก้าวสำคัญขององค์กรในการนำบล็อกเชนเทคโนโลยีมาเป็นแกนสำคัญ
ทั้งนี้ เพื่อส่งมอบคุณภาพชีวิตที่ดีให้กับทุก Stakeholder ด้วยนวัตกรรมที่เชื่อมต่อถึงสินค้าและบริการ ภายใต้วิธีคิดแบบลูกค้าเป็นศูนย์กลาง (Human-centric) ที่สะท้อนถึงความมุ่งมั่นในการพัฒนาผลิตภัณฑ์และบริการเพื่อตอบโจทย์ทุกความต้องการของผู้บริโภคยุคใหม่อย่างแท้จริง
โดย “SC Morning Coin” จะเป็นส่วนสำคัญในการเชื่อมต่อ Ecosystem ที่หลากหลายทั้งจากภายในและภายนอก กลับเข้ามาให้ลูกค้า พนักงาน และคู่ค้าในกลุ่มธุรกิจ คาดว่าภายในไตรมาส 4 ของปีนี้ จะสามารถให้บริการ “SC Morning Coin” เฟสแรกในส่วนของลูกค้า และจะขยายเปิดให้บริการในส่วน Stakeholder อื่นๆ ต่อไปในอนาคต
 